《醉中作桐乡歌别王明府》
宋代·洪朋

故城叠巘临高台，古木到天猿鸟哀。桐乡官寺山水里，泉声常疑骤雨来。

吾祖政成朱邑后，文采风流今未朽。王郎游刃无全牛，籍甚能名传众口。

弦歌之声得故人，车殆马烦开芳樽。明朝更指南斗去，相思目断江湖春。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。